Papersnake/gushiwen huggingface dataset:
达观亭
蔡襄（宋代）

峭峻钓龙石，飞亭压其端。
旷彻四无际，因之名达观。
扳云跻大庭，仙路何纡盘。
秋明澄远绿，晚霁凝新寒。
城郭烟火稠，水陆渔樵安。
偶暇按民俗，适游心意欢。
鸣弦俯清流，对酒环苍山。
重拂衣裾净，从带夕岚还。
诗
曹植（两汉）

游鸟翔故巢。
狐死反邱穴。
我信归故乡。
安得惮离别。
再用前韵简刘连州
陈傅良（宋代）

吴楚相望道阻长，我来邂逅挹群芳。
人如盘谷元非隐，诗到孤群不道香。
每与盍簪移永日，更须篝火及余觞。
何须夸去东州说，不学蓝关独吊湘。
苦雨次前韵四首
陈造（宋代）

骚窣松筠听夜喧，淙潺盆盎骇朝翻。
衰翁危坐追交态，旧雨轩车尚到门。
曹永州哀词
贺铸（宋代）

老眼春风两泪倾，繐帷樽俎异平生。
可惊人与琴俱绝，但见肴曦酒复清。
相合水边传美政，飞来峰下启佳城。
翩翩五六奇男子，肯使高门坠厥声。
谒张文献公祠
王备（清代）

停舟曲江浒，吊古谒遗祠。
岩岩始兴公，遗泽芬在斯。
堂倾风雨萃，碑断苔藓滋。
芳春□行旅，落日归文狸。
唐宫替无事，衡鉴方独持。
弼谐展嘉猷，谠论非□□。
雝雝朝阳凤，粲粲补衮丝。
侧闻卧病后，九戾烟尘□。
渔阳突骑来，中华混群彝。
信哉砥柱力，用舍同安危。
昭陵铁马空，仟李祚九疑。
维余兰菊存，千秋恒若兹。
我来荐微诚，再拜当前墀。
顾瞻庙貌间，风度犹可希。
武溪何茫茫，笔峰亦巍巍。
只今相业隆，熟与前修期。
临风一长叹，山雨来霏霏。
以穷藁借全真
赵蕃（宋代）

平生不识宋亨伯，老去手将穷藁编。
六一家风真好事，要渠行世欲抄传。
登石台山联句
周仲卿（宋代）

诗见本书胡融名下。
陈景元为录石斋集
邹智（明代）

乾坤谁执仲尼权，便敢删从己酉年。大笠蔽天牛背稳，不妨写过戊申前。
偈颂五十一首
释道冲（宋代）

从上佛祖无法与人传，后代儿孙会得是障碍。
碍不碍，竹山铁鹞刺天飞，
笑倒明州憨布袋。
韦寿博书斋（一作温庭筠诗）
薛逢（唐代）

玄晏先生已白头，不随鹓鹭狎群鸥。元卿谢免开三径，

平仲朝归卧一裘。醉后独知殷甲子，病来犹作晋春秋。

尘缨未濯今如此，野水无情处处流。
禹柏
李曾伯（宋代）

奕奕衡山禹甸之，功成手植万年枝。
苍然柯派孤根出，如邮九州疏濬时。
题王振鹏龙池竞渡图 其二
弘历（清代）

龙骧惯弄水龙舟，教战昆明古有由。齐赴锦标难夺得，五云高拥宝津楼。
秋扇行
李兼（唐代）

忆当九夏初，恒御君王手。
西风飒然至，持用焉能久。
人情易变飒三秋，君恩覆水不可收。
藉使凉飚夺炎热，感陨此身终不绝。
拟寒山寺 其一二五
释怀深（宋代）

白日闹喧喧，夜间静悄悄。夜间与白日，且道谁欠少。

饥时觅饭噇，困便寻床倒。不省这个意，区区直到老。
水龙吟 维扬旅店和壁上韵，时壬子清明后一日
徐釚（清代）

卖饧时节征尘，淡烟微雨轻相逗。羁怀暗数，客思重悲，泪珠沾逗。

锦缆何归，绿杨空遍，也应参透。向雷塘风景。朱楼畔淮，安排带围消瘦。

今夜藁砧别后。香闺幽梦曾知否。银鱼信断，绣帏烟烬，那堪回首。

绿鬓全非，青山不老，且衔尊酒。倩邗关阵阵，东风吹落，满街残漏。
芗岩山居孟夏二十绝
舒岳祥（宋代）

绿树塞柴门，青山压茅宇。
遥遥望来峰，日夕多风雨。
次韵闻复湖上秋日六言 其一
释道潜（宋代）

泽畔蒹葭萧瑟，露华落日珠浮。抚事少陵多感，万端独立怀忧。
谢僧寄拄杖
谢邈（唐代）

峭壁猿啼采处深，一枝奇异出孤岑。感师千里寄来意，

发我片云归去心。窗外冷敲檐冻折，溪边闲点戏鱼沈。

他年必藉相携力，蹇步犹能返故林。
六言二首
刘子翚（宋代）

黄卷箧中昆友，白醪杯裹圣贤。
我愿长闲足矣，人怜独处萧然。
塞上蒙汝州任中丞寄书
薛能（唐代）

三省推贤两掖才，关东深许稍迟回。舟浮汝水通淮去，

雨出嵩峰到郡来。投札转京忧不远，枉缄经虏喜初开。

西楼一望知无极，更与何人把酒杯。
简友人
吴则礼（宋代）

江头洲渚晚阳斜，宿雁已复取圆沙。
老子尚堪巾屦在，凭君著意问梅花。
双凫观
梅尧臣（宋代）

野水双纹翼，云萝谩自媒。
惊飞带波起，行啑拂萍开。
暖日浮还没，寒汀去复来。
王乔如可挹，仙舄此徘徊。
秋兴 其四
李因笃（清代）

地下高田晚，溪明暗水饶。羽书时有至，雷电日难调。

广武悬军薄，居庸递马遥。客居逢岁俭，林壑畏风飙。
冬夜集张尹后阁
李端（唐代）

乘龟兼戴豸，白面映朱衣。安石还须起，泉明不得归。

应门常吏在，登席旧寮稀。远客长先醉，那知亚相威。
游仙二十四首 其十九
吴筠（唐代）

朝逾弱水北，夕憩钟山顶。颛顼清玄宫，禺强扫幽境。

烛龙发神曜，阴野弥焕炳。导达三气和，驱除六天静。

玉楼互相晖，烟客何秀颖。一举流霞津，千年在俄倾。
卜算子 魏塘面城小憩
黄燮清（清代）

烟袅柳丝长，风业帘波直。一架荼蘼尚未花，倒影池塘碧。

昨夜雨帘纤，芳事愁狼藉。水面轻萍载落红，春老游鱼惜。
正仲次帅初前韵见示数日相访再次韵酬之
舒岳祥（宋代）

绝怜幽谷此相亲，屋角来禽作小春。
梅笑故知情熟客，犬锓不小眼生人。
青灯知子别来意，乌几扶吾病后身。
莫怪柴门长日掩，俗交正复厌频频。
致政张安卿承事挽词三首 其三
祖德恭（宋代）

重叹张夫子，神襟遽弗宁。摧山倾岳算，萎哲奄椿龄。

旧室惟图像，新阡但刻铭。何堪听歌挽，埋玉在幽坰。
晓登快阁
赵蕃（宋代）

木落千山秋又深，病无眼力怕登临。
所须一雨添清涨，送我归舟返故林。
瑞鹤仙·喜浓寒乍退
张鎡（宋代）

喜浓寒乍退。风共日、已作深春天气。轻车载歌吹。选名坊闲玩，落梅秾李。无端雨细。动清愁、聊成浅醉。怅年时、携手同来，笑里绣帘斜倚。佳节匆匆又至。抚事惊心，忍堪重记。阑情倦意。行不是，坐不是。闷归来，已早游人回尽，灯暗重门欲闭。念欢娱、最是今宵，怎知恁地。
孙员外赴阙后重到三衢
罗隐（唐代）

远山高树思悠哉，重倚危楼尽一杯。谢守已随徵诏入，鲁儒犹逐断蓬来。

地寒谩忆移暄手，时急方须济世才。宣室夜阑如有问，可能全望未然灰。
答家明府葆羽见寄
成鹫（清代）

云中双鲤枉先施，袖里明珠快自持。梦逐神交怀刺往，懒成颛自报书迟。

溪山云月何曾别，丛桂秋风有所思。池上莲花开又落，好移幽兴入东篱。
【仙吕】八声甘州_平生放荡，
彭寿之（元代）

平生放荡，俏倬声名，喧满平康。少年场上，只恐舌剑唇枪。机谋主仗风月景，局断经营旖旎乡。回首数年间，多少疏狂。
【混江龙】知音幸遇，不由人重上欠排场。花朝月夜，酒肆茶坊。相见十分相敬重，厮看承无半点厮堤防。风流事赞之双美，悔则俱伤。
【元和令】合着两会家，相逢一合相。伶新弃旧短姻缘，强中更有强。偷方觅便俏家风，当行识当行。
【赚尾】一片志诚心，万种风流相，非是俺着迷过奖。燕子莺儿知几许，据风流不类寻常。唱道好处难忘，花有幽情月有香。想着樽前伎俩，枕边模样，不思量除是铁心肠！
亭口
文同（宋代）

林下翩翩雁影斜，满川红叶映人家。
岩头孤增见横阁，有客独来登暮霞。
炭步港观萤
孔武仲（宋代）

九华之南芦苇长，流萤夕起不计双。
烂如神仙珠玉阙，青罗掩映千明釭。
空江沉沉未见月，近浦穿林起还灭。
鱼游鸟宿自不惊，我知此火初无情。
正宪吴公挽辞
王安石（宋代）

丙魏虽遭汉道昌，岂如公出值虞唐。秀钟旧国山川气，荣附中天日月光。

更化事功参虎变，赞元时序得金穰。伤心鼓吹城南陌，回首新阡柏一行。
上元三绝
张耒（宋代）

江边灯火似秋萤，哀怨山歌不可听。
自怪今春牢落甚，禅房止酒读黄庭。
元默书来作溪翁亭成且索诗因寄四章 其一
韩淲（宋代）

潜山之水兮流幽幽，溪翁何在兮流不休。昔之隐于此地兮将何求，后世之人兮因筑亭以遨游。
磨崖碑
周缮（宋代）

贤才思述作，崖石尚磨砻。
元才词华丽，颜公笔迹雄。
调方景武方长仅三尺而为戚大将军幕客
王世贞（明代）

宽裾乍曳蓟门尘，曾睹新篇动七闽。名似要离那恨小，请同方七莫言贫。

东门此去无长狄，上帝由来有弄臣。见说府公难喜怒，可将书记属王珣。
游酆都观二首
郭印（宋代）

仙籍平都化，今晨喜一过。
彩云空洞穴，古木上藤萝。
龙势山盘转，禽声日咏歌。
我来思际遇，亭下久婆娑。
孟庙
黄子云（清代）

歇马馀残照，循墙谒閟宫。冠裳王者并，俎豆圣人同。

战国风趋下，斯文日再中。低徊抚松柏，惆怅仰龟蒙。
和王景彝咏薜荔
梅尧臣（宋代）

植物有薜荔，足物有蜥蜴。
固知不同类，亦各善缘壁。
根随枝蔓生，叶侵苔藓碧。
後凋虽可嘉，劲挺异松柏。
兰昌宫
孟迟（唐代）

宫门两片掩埃尘，墙上无花草不春。

谁见当时禁中事，阿娇解佩与何人。
杨柳枝·性命须将自己观
王哲（金朝）

性命须将自己观。细详看。一刀项下好疼酸。最艰难。不信且将针略试，痛多端。发心要吃觉心寒。远佳餐。
出游至僧舍及逆旅戏赠绝句
陆游（宋代）

饭炊适熟如延客，犬喜来迎似到家。
雨滴茅檐草烟湿，不妨笑语暂諠哗。
叶和剂挽诗
韩淲（宋代）

守道安恬誉翕然，晚登朝路合腾骞。身劳援溺尝贻疾，梦兆囹空信不冤。

倾盖方欣同药藏，挂冠谓可乐丘园。愁闻薤露闽山远，馀庆他年属后昆。
复赋河冰四绝
苏辙（宋代）

客心凛凛怯寒冰，拥褐无言夜漏深。
河伯似知归意速，风号西北故相禁。
春来归梦剧飞凫，夜半流澌拥舳舻。
似胜去年彭蠡口，雪封庐岳浪翻湖。
朝来县令借长船，仍遣千夫上下牵。
不惜琼瑶分众手，贪看雪片满河壖。
轻纨破碎佩环流，颠倒锵鸣乱触舟。
解绋投篙曾不顾，不知何处拥汀洲。
九锁步虚词·第四凌虚锁
陈洵直（宋代）

大虚本非有，团块何迂疏。
一旬更五日，风乎驶轩和。
神驭两腋轻，绛霞理襟裾。
四锁度灵钥，八表当凌虚。
咏张烈妇沈氏诗 
林奉璋（清代）

贞志凌冰霜，芳心熏兰芷。烈妇沈孺人，千秋能有几。

忆昔年十沈，适于张家是。德言兼容工，女宗实著美。

最得舅姑欢，郝法亦钟礼。悠悠五年来，接踵生二子。

聚顺合庭闱，静好联床笫。同唱百年歌，所望偕老矣。

夫也苦攻书，仲宣奈弱体。秋雨病又多，司马长卿似。

病骨日支离，暗中空泪洒。世无扁鹊医，膏肓病难起。

夫知病难起，曷胜长叹耳。沈吟柏舟诗，妇也会其旨。

长跪向夫前，盟心天可指。倘夫不永年，妾身惟有死。

九重黄泉路，依然共枕被。地久又天长，与君相终始。

一朝夫溘逝，三呼痛不已。泣涕辞翁姑，不孝已若此。

呜咽抚婴儿，不慈又如彼。俯仰抱憾间，全托诸娣姒。

娣姒时茫然，否否又唯唯。环列劝伤心，愿妇安汝止。

矧多未了缘，舍生何乃尔。为问闺阃中，慷慨伊谁氏。

妇曰妾有心，金石坚莫比。夫亡与俱亡，万事付流水。

含殓玉与珠，束装纨与绮。附棺与附身，诚慎为夫庀。

招魂致诔词，哭奠陈酒醴。齐衰为服丧，不尽情妮妮。

扶榇才出门，转身归房里。换却新衣裳，脱却旧簪珥。

整顿如好花，将残再结蕊。须臾乃雉经，家人急奔视。

嗟乎命已绝，相对泪累累。闻者咸悲伤，赞叹挂诸齿。

贪生本人情，妇志一何伟。万古此贞烈，海外青山峙。
寿冯德厚三首
袁甫（宋代）

人生汩汩逐风波，祝子长年要若何。
一日洞然无障碍，元来佛法也无多。
和梅花百咏诗 其十四 索梅
王夫之（明代）

楼头遥望识春生，雪径过从奈宿酲。闻说冻禽争采啄，何妨分我一杯羹。
兴圣宫退朝口号
吴元德（元代）

蹀躞青骢白玉珂，百官朝会日相过。天临奎壁星辰近，云覆蓬莱雨露多。

寿岳倚空开宝殿，御沟流水绕金河。微臣稽首无封事，愿进清平第一歌。
送大理金少卿赴阙以老成耆德重于典刑为韵兼寄呈刑曹徐侍郎 其六
仲并（宋代）

畴昔公何如，尽读天下书。公今复何似，未如张与于。

皋陶当日语，一一皆世模。但令犴狱空，安用高吾闾。
十一月朔江上赠恽生兼呈张子 其二
陶自悦（清代）

吴绫百幅老朱颜，壮志空令物外闲。辟谷何年辞帝子，采芝今日见商山。
送仲勉之官云南 其二
陈宝琛（清代）

交阯铜柱折，缅亡亦随之。夙疑国大患，或在西南陲。

徙薪策不售，两纪空赍咨。坐自地宝弃，眼看飙轮驰。

颇闻此邦贤，惩螫谋自治。同民在欲恶，守令皇所毗。

昔我曾大父，承平实抚斯。百年遂陵谷，神格倘尔贻。
丹山
蔡衍鎤（清代）

日色背层峦，轻霜午未乾。人言抱朴子，隐此白云间。

凿石堪为鼎，烹砂便作丹。名山虽尚在，古灶已生寒。
次韵寇司户春怀
陈师道（宋代）

讳穷怀禄得辞劳，腰折头低不复高。
梦幻更堪追鸟迹，去来何复校牛毛。
依违玩世从君好，叱咤生风盖代豪。
闻说妙年心尚在，忍看花絮受风飘。
翰林王学士奉使两川
杨亿（宋代）

万里征西频告捷，九重喻蜀正裁书。
忽闻召对浴堂殿，元是亲裁使者车。
井邑凋残经乱后，军城鼓舞拜恩初。
铜梁迢递驱驺骑，玉署深严锁直庐。
星曆更须占李郃，雪园应恨欠相如，
归来便在三台席，转与交亲礼数疏。
次韵宾旸令郎见示二首
方回（元代）

盛名从昔起寒微，逆旅萧条未必非。
政可夜楼观月落，不应晓枕叹霜飞。
妙年振鬣思千里，他日干霄会百围。
通介随时有中道，稍容衰老擅渔矶。
谢双溪见招
曹勋（宋代）

入夏山中乐有余，梅风淡淡雨疏疏。
尘劳久欲双溪去，正类饥鹰待一呼。
题郑仲潜东明山凿池曰灵渊
陈樵（元代）

凿池得清泉，泉清乃见天。宁知天可见，有自未凿前。

池泉一何静，天体一何圆。仰视天广覆，俯察天在渊。

俛仰倏上下，孰得知其然。至人有真见，不滞方若圆。

百虑本一致，万殊同一原。渊渊与浩浩，信匪言可宣。

天运妙不息，君子贵乾乾。孔圣有明训，请子观逝川。
归州
余云焕（清代）

万家砧响触羁愁，枕上滩声又换秋。绝好江村图画里，乱山斜照泊归州。
天氏北溪
文同（宋代）

石龟州北群峰起，一去距城无十里。
烟岚秀气护岩扃，松菊清香泛溪水。
轻裘肥马正荣耀，春韮秋菘任凋毁。
待将底物勒移文，谷口浓云白如纸。
宿山中十首 其二
刘克庄（宋代）

玉辔上沙堤，金鞍戍碛西。何如寒涧底，落日蹇驴嘶。
清江曲
姚勉（宋代）

夹岸桃花燕子飞，一江春水鳜鱼肥。
丝纶百尺烟波阔，午夜鸣榔载月归。
扁舟一叶横沙觜，得鱼烂醉东风里。
绿杨深处酒醒时，半江潮落天如水。
万顷沧波五月凉，一川红锦藕花香。
绿蓑青笠鸣疎雨，老树残烟带夕阳。
野船细火夜明灭，一笛风清楚天阔。
无鱼无酒且归来，篷底萧疎卧明月。
万里西风双鬓华，江南江北老天涯。
潇洒两岸梧桐叶，漠漠半川芦荻花。
柔橹声中山水绿，一丝买断黄金屋。
沙边鸥鸟莫相猜，是非不到清江曲。
苇折荷枯人未归，波寒霜落雁初飞。
不知节物时时换，又折梅花下钓矶。
青山四面清歌发，几点沙鸥起天末。
一任长年醉则休，醒时独钓寒江雪。
潮浪
崔致远（唐代）

骤雪翻霜千万重，往来弦望蹑前踪。
见君终日能怀信，惭我趋时尽放慵。
石壁战声飞霹雳，云峰倒影撼芙蓉。
因思宗悫长风语，壮气横生忆卧龙。
仙霞道中
黄公度（宋代）

村村翁妪贺年华，不道行人亦念家。可是浮名能挽我，杖藜元日度仙霞。
娄江夜泊
卢熊（明代）

朔风塞雁渡江烟，访旧东游夜泊船。
野水似龙争入海，大星如月独当天。
荒村梦寐清秋夜，乡馆间关白发年。
兵革飘流无定著，渺余何处赋归田。
山行
李昴英（宋代）

尘中事日生，拨剔且山行。
补被欣然出，登车趣便清。
奴收携蜡屐，客主带棋枰。
才过城闉外，耳要命无市声。
寄题常州东山亭二首
司马光（宋代）

阀阅崔嵬动四方，入门鸾鹤自成行。
青緺旧已临佳郡，墨客新归耀故乡。
醉舞几应摧屐齿，对棋正欲赌香囊。
阶庭玉树寒相照，更使东山逸气长。
水调歌头（为总得居士寿）
张孝祥（宋代）

隆中三顾客，圯上一编书。英雄当日感会，余事了寰区。千载神当二子，一笑眇然兹世。却愿驾柴车。长忆淮南岸，耕钓混樵渔。

忽扁舟，凌骇浪，到三吴。纶巾羽扇容与，争看列仙儒。不为莼鲈笠泽，便挂衣冠神武，此兴渺江湖。举酒对明月，高曳九霞裾。
立春前七日闻有预作春盘邀客者戏作
陆游（宋代）

蓼芽蔬甲簇青红，盘箸纷纷笑语中。
一饼不分空恨望，暮年知有几春风？
偈三首 其三
释慧照（宋代）

兜率都无伎俩，也敩诸方榜样。五日一度升堂，起动许多龙象。

禅道佛法又无，到此将何供养。须知达磨西来，分付一条拄杖。
人日登高
乔侃（唐代）

仆本多悲者，年来不悟春。登高一游目，始觉柳条新。

杜陵犹识汉，桃源不辨秦。暂若升云雾，还似出嚣尘。

赖得烟霞气，淹留攀桂人。
立儿扶其母榇还乡作此以示四首 其一
苏葵（明代）

汝扶慈衬自西归，门键嗟予不敢违。董永只今称至孝，嗣宗千古笑全非。

三千曲礼书仍在，二十成人行要徽。无限义方言不尽，自须磨砺自撑持。
和梅花韵
易士达（宋代）

生爱梅兄是淡交，每相逢处更吟嘲。
暗香疏影名千古，冷艳孤光雪几梢。
东阁诗才犹腹稿，西湖人物尚衡茅。
风前有恨曾知否，不得随泥上燕巢。
大雪
秦缃业（清代）

柳絮纷纷飞满天，居然三白兆丰年。耕牛食尽耕夫散，谁种临溪万顷田。
凤凰谷
李梦吕（宋代）

罗浮绝顶凌苍穹，五云飞绕蓬莱宫。
金乌玉兔出西东，铁桥万丈横霁虹。
卧虎踞石龙蟠松，异香不动烟腾空。
餐霞饮露凡圣同，水帘碎玉声玲珑。
桃花流出片片红，碧梧翠竹环三峰。
天边凤鸟来雝雝，仙凤吹入石洞中。
我欲呼之仪九重，歌舞圣化同天功。
切切重切切赠普仲渊
徐贲（元代）

切切重切切，相逢复相别。君行车有轮，我车去无因。

千里更万里，宛转车轮里。关山路崄巇，行速宁行迟。
狼山大观台 其一
沈昌宇（清代）

他乡经乱独登台，万里江天眼暂开。山势远从京口落，潮头高过海门来。

百年世事翻棋局，半壁桑麻换劫灰。日暮寒林霜叶下，秋空一雁发声哀。
题画孔雀
黄庭坚（宋代）

桄榔暗天蕉叶长，终露文章婴世网。
故山桂子落秋风，无因雌雄青云上。
松
游九功（宋代）

烟翠松林碧玉湾，捲帘波影动清寒。住山未必知山好，却是行人得细看。
秋居杂兴 其二
萧中素（清代）

千门柳色近萧条，白下楼台矗绛霄。江口舳舻连铁瓮，月中弦管乱铜刁。

高牙大纛将军幕，碧草黄云帝子朝。欲向雨花参半偈，片帆无计渡金焦。
同刘亲家何凝生诸子登飞来绝顶 其二
黄公辅（明代）

才到飞来兴便腾，二禺峻立若为朋。灵泉滴沥鸣清涧，古刹参差隐翠藤。

何必更寻飞殿迹，相将且踏野云层。词人几度留题去，水色山光也倍增。
游本愿寺 其二
吴汝纶（清代）

大木作高栋，一国不能两。若无百围柱，颓坏欲谁仰。
题彭氏韦经堂 其二
周孚（宋代）

公圭侯印照乡闾，到了扶阳只汉儒。不向师门论官阀，未知回赐可无殊。
赠始兴顺首座
李昴英（宋代）

江湖三十载，败笠破袈裟。
老面阿罗汉，全身小释迦。
定无牛犯稼，不见鸟衔花。
一笑西湖上，相逢且吃茶。
赠司徒兼侍中宋宣献挽词四首
宋庠（宋代）

梁木萎邦哲，乘舆哭第家。
敛恩周衮里，追品汉貂华。
素礼初无悔，浮生遂有涯。
斯文从此丧，谁与辨咬哇。
青玉案（饯别刘恭父）
张孝祥（宋代）

红尘冉冉长安路。看风度、凝然去。唱彻阳关留不住。甘棠庭院，芰荷香渚。尽是相思处。

龟鱼从此谁为主。好记江湖断肠句。万斛离愁休更诉。洞庭烟棹，楚楼风露。去作为霖雨。
石竺山二十咏
刘克庄（宋代）

汞可点为金，铁可浸为铜。
勿使钟官知，一朝比仙童。
黄宪生朝三首 其二
黄公度（宋代）

经术贤关望，吁谟帝席前。词场声掷地，宪府力回天。

金鉴风流在，炎陬雨露偏。慇勤理归揖，早觐日华边。
和米芾越竹纸诗
薛绍彭（宋代）

书便莹滑如碑版，古来精纸惟闻茧。
杵成剡竹光凌乱，何用区区书素练。
细分浓淡可评墨，副以溪岩难乏砚。
世间此语谁复知，千里同风未相见。
满庭芳·客中九日
张可久（元代）

乾坤俯仰，贤愚醉醒，今古兴亡。剑花寒，夜坐归心壮，又是他乡。九日明朝酒香，一年好景橙黄。龙山上，西风树响，吹老鬓毛霜。
送李左藏三首 其二
袁燮（宋代）

忆昔议和日，权门机阱深。平居自好者，亦或丧其心。

伟哉人中杰，独立山万寻。佐时岂不欲，枉己非所钦。

蔚然岁寒姿，肯受霜雪侵。愿言继前作，冠冕英俊林。
送窦十九叔向赴京
皇甫冉（唐代）

冰结杨柳津，从吴去入秦。徒云还上国，谁为作中人。

驿树同霜霰，渔舟伴苦辛。相如求一谒，词赋远随身。
自桃川至辰州绝句四十有二 其三十七
赵蕃（宋代）

坐对苍然暮色侵，忽惊萤烛度枝深。少年嗜学犹馀志，安得茅檐把卷临。
岩桂饷郑舜举戏笔代柬
陈棣（宋代）

折得天葩满袖香，小窗寂寂伴凄凉。
何如乞与文园客，瑶髻斜簪试晚妆。
十九日回涂与郑一矫首不能去 其一
韩淲（宋代）

丛祠寒霭舞神鸦，归路禾场日未斜。回望幽人在深隐，山明红叶水明沙。
题王右丞山水障二首
张祜（唐代）

精华在笔端，咫尺匠心难。
日月中堂见，江湖满座看。
夜凝岚气湿，秋浸壁光寒。
料得昔人意，平生诗思残。

右丞今已殁，遗画世间稀。
咫尺江湖尽，寻常鸥鸟飞。
山光全在掌，云气欲生衣。
以此常为玩，平生沧海机。
赠送行六子
陈造（宋代）

北风猎猎吹行舟，客子坎止今乘流。
汀洲立鹭仍飞鸥，定应笑我当退休。
一贫所驱不自由，表表六子古与俦。
知我此意不见羞，送行两舍未转头。
我生甚愧羊荆州，郭吉校君谁劣优。
天气冰井风力遒，召棠芜城甘滞留。
推挽共作平山游，倚栏逸兴浩莫收。
剧谭落屑酒溜油，不许旅寓生羁愁。
饱阅世态谙枵浮，高情如君未易求。
嗟予老矣胡为酬，相与金玉论轲丘。
念奴娇
张元干（宋代）

寒绡素壁，露华浓、群玉峰峦如洗。明镜池开秋水净，冷浸一天空翠。荷芸波生，菰蒲风动，惊起鱼龙戏。山河影里，十分光照人世。

谁似老子痴顽，胡床欹坐，自引壶觞醉。醉里悲歌歌未彻，屋角乌飞星坠。对影三人，停杯一问，谁解骑鲸意。玉京何处，翠楼空锁十二。
游真州东园惜其将废运使兵部子正近止因寄小诗 其三
彭汝砺（宋代）

不见当年花木春，丹青台榭欲荆榛。簿书到日应无事，会与江山作主人。
奉试咏青
荆冬倩（唐代）

路辟天光远，春还月道临。草浓河畔色，槐结路边阴。

未映君王史，先标胄子襟。经明如可拾，自有致云心。
题雄观
方岳（宋代）

送出青山点点愁，数声柔橹隔沧洲。
白鸥不受人间暑，明月一江天地秋。
雪中梅花
汪应辰（宋代）

风弄芦帘掩复开，闭门一室此徘徊。
故人难望扁舟至，远信谁徘驿使回。
窗外不知飞霰集，坐中只觉暗香来。
新诗亟报春消息，不待天边看斗魁。
早朝紫宸殿贺雪呈尤延之二首
杨万里（宋代）

雪妃月姊宴群仙，珠阁银楼集玉鸾。
老子来看收不彻，梅梢拾得水精盘。
以青饣迅饭分送袭美鲁望因成一绝
张贲（唐代）

谁屑琼瑶事青饣迅，旧传名品出华阳。
应宜仙子胡麻拌，因送刘郎与阮郎。
次韵潘德久舍人七月廿一夜喜雨五绝 其三
韩淲（宋代）

客中倚楼秋思觉，人静石罅促织鸣。未知我诗能吟否，三更起坐床不平。
中和堂
宋高宗（宋代）

六龙转淮海，万骑临吴津。
王者本无外，驾言苏远民。
瞻彼草木秀。感此疮痍新。
登堂望稽山，怀哉夏禹勤。
神功既盛大，后世蒙其仁。
愿同越句践，焦思先吾身。
艰难务遵养，圣贤有屈伸。
为山
吕陶（宋代）

累石封泥一饷间，层岩叠嶂尽回环。真形惟有山常在，何事徒劳作假山。
忆秦娥
王千秋（宋代）

阑干侧。当时我亦凝香客。凝香客。而今老大，鬓苍头白。

扬州梦觉浑无迹。旧游英俊今南北。今南北。断鸿沈鲤，更无消息。
初至肇庆府砚岩
白玉蟾（宋代）

峡口青门束碧流，天生双剑割清秋。
可怜柳叶黄如此，曾见芦花白也不。
本意买舟归楚国，此行为砚访端州。
渴来欲吸三江水，洗出胸中万斛愁。
三字令 春夜雨
宋荦（清代）

春正好，雨丝丝。湿花枝。朱户掩，画屏围。耐轻寒，听细响，夜何其。

三更后，梦迟迟。几多思。灯影涩，漏声稀。恨残红，愁嫩绿，晓来时。
句 其四
张商英（宋代）

大士慈悲度有情，亦要时节因缘并。也应笑我空经营，虽多手眼难支撑。
蛙
梅尧臣（宋代）

陂蛙怒目生，科斗亦纵横。
自得君王揖，能为鼓吹声。
越人尝入馔，秦客不须惊。
谁解缘明月，徒夸两股轻。
过秦楼
方千里（宋代）

柳拂鹅黄，草揉螺黛，院落雨痕才断。蜂须雾湿，燕嘴泥融，陌上细风频扇。多少艳景关心，长苦春光，疾如飞箭。对东风忍负，西园清赏，翠深香远。

空暗忆、醉走铜驼，闲敲金革登，倦迹素衣尘染。因花瘦觉，为酒情钟，绿鬓几番催变。何况逢迎向人，眉黛供愁，娇波回倩。料相思此际，浓似飞红万点。
送太庾黎丞 其二
徐鹿卿（宋代）

客怀秋易恶，送客更当秋。薄宦相从久，孤征肯暂留。

酒轻离思重，目短大江流。黄菊聊持赠，寒香晚不羞。
海棠
王寂（南北朝）

轻红淡白天然态，山杏溪桃不足多。睡足精神閒蜡烛，酒酣肌肉捲香罗。

都官有隙遽如许，工部无情奈尔何。流落幸遭苏玉局，一樽相对为君歌。
十月十六日欲与梦龄弟及闻诗闻礼同游兰亭仍约喻叔奇偕行会天气不佳喻亦以疾辞出门而止兀坐终日怀抱殊恶
王十朋（宋代）

我欲游兰亭，天气殊不佳。同行感微恙，杖屦不可偕。

出门兴遽阑，兹游竟未谐。遗文阅永和，聊用慰此怀。
薄暮
陈起（宋代）

寂寥谁作侣，耿耿一寒釭。
薄暮西风急，呼童掩却窗。
次韵仲平病间斋祠
葛立方（宋代）

病间百念屏，寒窗无与皆。
吾公那窟室，学士且高斋。
今日明粢彻，诘朝阊阖排。
犹寻淡生洗，泚笔当俳谐。
寄蔡天启
王安石（宋代）

杖藜缘堑复穿桥，谁与高秋共寂寥。
伫立东冈一搔首，冷云衰草暮迢迢。
乳燕飞
汪莘（宋代）

有石楠红叶，飘下樽俎间，小饮而归，久立碧桃花下，即事赋之

策杖南山去。到南溪、谁家宅院，欺人先渡。羽扇徐麾僮仆退，翠柳白沙西路。帝赐我、阆风玄圃。一片飞来红叶阔，细看来、上有双鸾句。应念我，尘中住。

眼前儿女闲相语。怪人间、禁烟时节，安排樽俎。为道从来寒食好，且莫思量今古。共绿水、春风鸥鹭。望我壶天天未晚，记碧桃、花发闲庭户。归到也，对花舞。
即事
王致（宋代）

谷暗随呼应，禽春不速来。
幽居逢令序，跬步且徘徊。
社日饮乌衣园
黎廷瑞（宋代）

夜夜桃花雨，年年燕子春。
同倾社日酒，还忆故园人。
孤塔苍烟迥，空堂翠草新。
醉归还自笑，吾亦素衣尘。
贺新郎
卢炳（宋代）

绿遍芳郊木。早红褪香干，堪叹韶华瞬目。薄＿东皇缘底事，得恁匆匆去速。正永日、初长晴淑。忧忆夜来成梦处，记分明、浑似瑶台宿。人语静，燕双逐。

纱窗一炷沈烟馥。拚淋浪剧饮，高枕春酲草屋。无计留春添怅望，空写新词叠幅。算负却、照妆画烛。欲说萦心些个事，恐教人、蹙损眉峰绿。慵倚遍，画阑曲。
促织
洪咨夔（宋代）

水碧衫裙透骨鲜，飘摇机杼夜凉边。
隔林恐有人闻得，报县来拘土产钱。
护国院十咏 其七 放生池
韦骧（宋代）

看收数罟买鲜鳞，纵在深池是亦仁。但使校人诚子产，自然微物遂天真。
宫词
宋白（宋代）

宫棋初罢请银笙，合曲偏宜钿面筝。
未伏延年花下唱，金钱百万赏新声。
绝句
释惟茂（宋代）

四面峰慈翠入云，一溪流水漱山根。
老僧只恐山移去，日午先教掩寺门。
读李杜诗集，因题卷后
白居易（唐代）

翰林江左日，员外剑南时。不得高官职，仍逢苦乱离。

暮年逋客恨，浮世谪仙悲。吟咏留千古，声名动四夷。

文场供秀句，乐府待新词。天意君须会，人间要好诗。
清镇县七夕
汪应铨（清代）

水上浮萍沙上蓬，牂牁江畔晚凉中。无双今夕羁孤客，第一春桥系短篷。

银汉碧天斜易晓，芦帘纸阁怅应同。去年漾水漂流者，已望牵牛向碧空。
宿乌沙
刘敞（宋代）

朝离巴陵岸，暮投乌沙汀。大江屡回环，反顾犹洞庭。

月色夺暗日，舟人各宵征。东南浮云际，极望都冥冥。

不辨水与天，高低皆见星。分明银河流，来与江汉并。

安得数尺槎，漂然向天庭。
鹧鸪天（呈鄱阳使君何郎中伯谨）
姚述尧（宋代）

玉宇无尘露气清。凭高极目万山横。霜前白雁初传信，《笔谈》云：北方白雁，似雁而小，秋深则来。白雁至则霜降，北人谓之霜信。老杜《九日》诗云：“殊方日落玄猿哭，旧国霜前白雁来。”篱下黄花独有情。

乌帽侧，紫萸馨。尊前醉舞拥飞琼。明年此会知何处，不是鄱江是帝城一作“便合抟扶上玉京”。
偈颂七首
释南雅（宋代）

去年今月正今日，北高峰前，
冷泉亭畔。悬羊头，
卖狗肉，秤头斤两惜如玉。
几多高价来相酬，尽力相酬酬不足。
今年今日正今时，竹山顶上，
栖风亭边。饥即餐，
困即眠，石头为枕草为毡。
永日萧然无个事，白云深处不朝天。
宿鹿苑书松上人房二首 其二
释德洪（宋代）

冷斋托宿自携衾，卧听松风度栗林。黄卷青灯纸窗下，白灰红栗地垆深。

梦回清响春岩溜，夜久幽香喷水沈。惯作横刀眠下板，为君令有住庵心。
写怀二首
周文璞（宋代）

往时陆荆门，自是天下雄。
徒隶解散尽，何处寻樊翁。
遂令一世士，默默逃虚空。
至今大堤上，叶叶皆春风。
枕上
杨时（宋代）

小智好自私，小德常自足。
自私开人贼，自足心有目。
瑕瑜不相掩，君子此良玉。
默默枕上思，戒之在深笃。
韩魏公生日三首
强至（宋代）

玉勒双牵名騕褭，锦章轻叠瑞麒麟。
三朝丞相迎恩赐，万岁君王宠诞辰。
将命彩衣宣汉礼，拜嘉香案望尧仁。
太平致去今无迹，造化裨来昔有神。
社稷一言尝定策，色辞九鼎但垂绅。
乾坤不负谋谟力，日月难磨富贵身。
封国连纡六金印，乡邦阻驾两朱轮。
行追前训还英袞，再领群生入大钧。
聊借寿樽倾北海，久叨宾馆祝平津。
却应从此天文里，遂指台星作老人。
次韵槐卿舅诗寄石榴
喻良能（宋代）

细高风物总幽奇，朱实离离瘦玉枝。
居士既为东道主，文人休勒北山移。
送丁德淳省郎致政还丰城三首 其三
梁储（明代）

宦情何处好，名遂更还乡。万里思君意，山高复水长。
武陵春（戴昌言家姬供春盘）
史浩（宋代）

报道东皇初弭节，芳思满凌晨。争看钗头彩胜新。金字写宜春。

四坐行盘堆白玉，纤手自和匀。恰似蟾宫妙丽人。将月出浮云。
輓霞溪高县丞二首
裘万顷（宋代）

公家原在洪崖宅，自是洪崖向上人。
嗜酒一生真简淡，风标八袠更精神。
纷纷偶厌人间事，去去归寻洞里春。
朱绂只今无觅处，但余佳句镇长新。
不如茅屋底四首 其三
陆游（宋代）

火齐堆盘起，珊瑚列库藏。不如茅屋底，父子事耕桑。
裕陵挽词
刘定之（明代）

睿皇厌代返仙宫，武烈文谟有祖风。
享国卅年高帝并，临朝八闰太宗同。
天倾玉盖旋从北，日昃金轮却复中。
赐第初元臣老朽，负恩未报泣遗弓。
次文卿清明日老军塘阻风志感
屠侨（明代）

水逆兼风逆，难穷汗漫程。船头折杨柳，客里过清明。

江垄凄烟雨，天涯远弟兄。相悲重相别，愁绝海云横。
和王觉民梅花诗
王之道（宋代）

梅花似是东君客，漏洩春风犯寒坼。
冰肌玉骨照双泉，应为孤根借泉脉。
先生狂得次公醒，诗思蔼蔼飘晴云。
为怜老拙有旧分，俾预胜赏沾清芬。
我时被酒酒实透，香扑鼻端曾一嗅。
别来飞雪往未能，想见精神愈高瘦。
西湖处士真诗仙，东坡老人所推先。
岂知此花自奇绝，神助妙语相争妍。
浪言投李报琼玖，牛后何如作鸡口。
我今无物报投琼，木李虽轻聊藉手。
先生标致良可人，此诗不减花娉婷。
相当欹枕初得句，夜兴冠坐如惊霆。
愿君追作淮夷雅，换取公卿重文价。
嗟予衰矣不复论，但欲高门容驷马。
咏南山诸胜 潮音堂
杨杰（宋代）

潮来音普闻，潮平音亦歇。孰若此山堂，潮音未尝绝。
夔路十贤 屈大夫
王十朋（宋代）

大夫楚忠臣，哀哉以谗逐。遗庙大江濆，醒清今古独。
酬欧阳三一较先府君遗草见寄
王邦畿（明代）

片云留雨色，夜半作江声。文定当年价，书传后世名。

庭闻诗礼训，交见死生情。寂寞对明烛，悄然风暗生。
云（一作褚载诗）
杜牧（唐代）

尽日看云首不回，无心都大似无才。

可怜光彩一片玉，万里晴天何处来。
题褒城驿池
薛能（唐代）

池馆通秦槛向衢，旧闻佳赏此踟蹰。清凉不散亭犹在，

事力何销舫已无。钓客坐风临岛屿，牧牛当雨食菰蒲。

西川吟吏偏思葺，只恐归寻水亦枯。
仲秋书事
陆游（宋代）

天心那得与人同，牲社家家祷岁丰。
料理蝗余犹十五，残年亦未委沟中。
宠辱
胡宏（宋代）

宠辱无休变万端，阿谁能向静中看。
消磨利欲十分尽，免得临机剖判难。
郊庙歌辞。昭德皇后庙乐章。永和
佚名（唐代）

昭事终，幽享馀。移月御，返仙居。

璇庭寂，灵幄虚。顾裴回，感皇储。
武林山十咏·水台盘
梅询（宋代）

鹤发山中人，疏泉凿幽石。
如凭青玉案，分递白云液。
泠泠溅雕俎，瑟瑟穿吟席。
醉坐三伏中，烦襟自消释。
题雪窦飞雪亭
高元之（宋代）

危亭上拂烟雾光，苍崖深到蛟螭穴。
天河飞来破山翠，寒入疏林风自发。
翻珠错玉无时歇，岩前散作千秋雪。
寒声萧萧凛毛发，白云朵朵翔空灭。
飞流溅沫入毫端，天与一诗为题绝。
赵叔达侍郎挽辞 其一
史浩（宋代）

山东真相种，邂逅处鄞川。折桂丹犹渥，持荷紫更鲜。

清谈誇众口，大笔炳遗编。无限凌云气，沈埋向九泉。
衰荷
张耒（宋代）

衰荷有余姿，秋水清更急。
木落天宇宽，庭虚山气入。
寒鱼渐受天，野果晴可拾。
幽居无余营，但与山水习。
济时无良谋，戎陈畏戈录。
端坐阅岁时，多惭微禄及。
绍兴以后祀五方帝六十首 其四 青帝降神用《高安》。
郊庙朝会歌辞（宋代）

温然仁矣，熙然春矣。龙驾帝服，穆将临矣。我酒清矣，我肴烝矣。

我乐备矣，我神顾矣。
六言
陆游（宋代）

觅饱如筹大事，拥书似堕重围。
误喜敲门客至，出看啄木惊飞。
送樊简讨昆来还都
陈恭尹（清代）

论文连月得相亲，握别临期意倍真。高盖南来持节客，二毛憔悴种瓜人。

羽林旧籍同声在，桃李新阴异代春。书报高堂江汉上，为言沧海有遗民。
游南山天宁寺
方一夔（宋代）

客里尘騑未着鞭，短篷送我访幽禅。横空云冒临江寺，夹岸山随下濑船。

谩借一觞追胜概，暂分半日洗尘缘。城头梅角声孤起，掉首空归又晚天。
神君歌十首
刘克庄（宋代）

武当并灌口，闻说燬于兵。
独有东南远，人神尚太平。
夜行船（咏美人）
赵长卿（宋代）

龟甲炉烟轻袅。帘栊静、乳莺啼晓。拂掠新妆，时宜头面，绣草冠儿小。

衫子揉蓝初著了。身材称、就中恰好。手捻双纨，菱花重照，带朵宜男草。
元丰己未三院东阁作·元丰戊午夏予尹京治陈
苏颂（宋代）

秋杪拘留冬欲阑，一旬参对累旬间。
适逢御史俱厘务，更值中朝久绝班。
壁观无言休问祖，坐忘遗照且晞颜。
是非荣辱知难必，反覆须臾觉梦间。
黄陵题咏二首
林采（宋代）

地接熊湘尾，天开龙寿山。
精蓝依石峡，远岫点烟鬟。
青草渺茫外，黄陵顾盼间。
攀缘寻古迹，足倦不知还。
彭州上元二首
李石（宋代）

蜀川东抱战声流，元夕来监舍畔州。
莫把华灯照人泪，只堪掩面替民愁。
雪後小酌赠内
苏辙（宋代）

薄雪为灯止，和风应节来。
出游吾已懒，小酌意难裁。
竹径泥方滑，菁畦冻欲开。
细君怜老病，加料作新醅。
丹台井
陈奕（宋代）

东城有观号丹台，石甃淡季然天所开。
回客题诗今不见，空令屐齿印苍苔。
小说引子
罗烨（宋代）

传自鸿荒判古初，羲农黄帝立规模。
无为少昊更颛帝，相授高辛唐及虞。
位禅夏商周列国，权归秦汉楚相诛。
两京中乱生王莽，三国争雄魏蜀吴。
西晋洛阳终四世，再兴建邺复其都。
宋齐梁魏分南北，陈灭周亡隋易孤。
唐世末年称五代，宋承周禅握乾符。
子孙神圣膺天命，万载升平复版图。
次韵宿东安
释德洪（宋代）

淡云缺月两微茫，独酌沽来竹叶香。已把功名比鸡肋，更惊世路似羊肠。

心情老去俱消尽，诗律年来觉倍强。解诵东坡北归曲，此身安处是吾乡。
又以永锡难老为韵 其三
刘一止（宋代）

采采黄菊英，秀色真可餐。泛之清霞觞，荐以白玉盘。

我欲持寿公，助发凌风翰。天地炯在眼，一举非公难。
次韵席上
毕仲游（宋代）

无寥情易感，多病酒先除。城影落平地，月光飞太虚。

高吟空有调，倦思本无馀。读罢传三鼓，披衣归我庐。
敬和东宫春日泛湖韵
张镃（宋代）

月质风裳不受尘，独从天上巧呈新。
情知压倒横斜语，青震专回万木春。
秋日登戒珠寺
华镇（宋代）

幽寻兰若已多欢，更踏崇山望远山。高阁路馀心未惬，秀岩目远兴初还。

陇云凝素晴犹阔，篱菊分金暖尚悭。飞盖不须容易去，且偷閒暇笑谈间。
和君玉捕蝗杂咏 其二
彭汝砺（宋代）

泽畔行萧洒，山边宿寂寥。烟尘牵永日，风月自澄霄。

水旱忧千里，农桑念七条。君材知有待，归梦莫迢迢。
沈氏小玲珑二首
李洪（宋代）

十载经行旧，松扉静不关。
岩空觑天巧，心达觉身閒。
古洞无扃锁，飞泉杂佩环。
何须采芝去，此地似商颜。
白鹿洞书院武侯靖节祠二首 其一
蔡清（明代）

洞中那得卧龙踪，因石兴思盖世公。当日何人撑国事，洞中正尔卧真龙。
复移旧寓呈蘅皋叔
任兰枝（清代）

万间已作三年庇，再徒还从旧日居。回首正如身作客，入门真讶是吾庐。

携来鸡犬浑知路，载后图书不满车。惭愧主人迎问讯，玉堂清兴近何如。
渡昌江
张弼（明代）

归渡昌江晓，桃花冬日浓。沧溟应不远，野水自朝宗。
宿水阁
许浑（唐代）

野客从来不解愁，等闲乘月海西头。

未知南陌谁家子，夜半吹笙入水楼。
咏史上·张汤公孙弘
陈普（宋代）

茂材异等竟无闻，教耨明耕却有人。
能旱能风须记取，汉家元气太宗仁。
挈复儿登邻霄台
陈宝琛（清代）

吾年似汝登高日，四海兵戈望中兴。卌载风云随过鸟，一身林壑学枯僧。

此怀正恐儿曹觉，世事元非我辈胜。西下夕阳东去水，朅来凝眺最高层。
咏扇四首 其二 羽扇
荣汝楫（清代）

非蒲非绢制偏工，雪羽翩翩落掌中。飒纚借他云边翮，瞢腾豁我酒余胸。

顾荣何愧南都望，诸葛自饶名士风。偶助清谈当挥麈，飘摇犹似影摩空。
花下宴送郑炼师
戎昱（唐代）

愁里惜春深，闻幽即共寻。贵看花柳色，图放别离心。

客醉花能笑，诗成花伴吟。为君调绿绮，先奏凤归林。
渔家傲·病枕逢逢惊晓鼓
牟巘（宋代）

病枕逢逢惊晓鼓。那堪送客江头路。莫唱骊驹催客去。风又雨。花飞一片愁千缕。折柳凄然无胜语。加餐更把篝衣护。泥滑篮舆须稳度。云飞处。亲闱安问应旁午。
密孙大风阻宿朱家庄四首 其二
欧大任（明代）

劲风东北来，沙蓬千里飞。十步不可往，还复入荆扉。
春山八事 其六 春月
郭之奇（明代）

春色淡疏烟，夜月涵深静。山居无一事，缓步苍松岭。

所思不可见，所见徒耿耿。谁开大海容，忽吐高峰景。

已得惠风吹，岂受繁霜儆。疏林漏其辉，复上幽人领。

幽人意若何，独向飞轮请。夜光尔何德，死育须臾顷。

可怜人异月，一去难追省。每当春月和，长恨秋月冷。

安知长恨人，不是婵娟影。方春抱玉华，流照归人境。
吴必东请小参后说偈
释昙华（宋代）

百草头边千圣眼，一毫端上万重关。
更无佛法并玄妙，堪与知音共往还。
由大湖至罩兰经八分林校栗林各处畏途也
梁成楠（清代）

肩舆入深菁，蓬蒿四围合。尽日不逢人，山风惊飒飒。

崖危猿跳啸，林密鸟呼答。佃屋半倾欹，逃亡两三腊。
洞仙歌（访泉於期师，得周氏泉，为赋）
辛弃疾（宋代）

飞流万壑，共千岩争秀。孤负平生弄泉手。叹轻衫短帽，几许红尘，还自喜，濯发沧浪依旧。

人生行乐耳，身后虚名，何似生前一杯酒。便此地、结吾庐，待学渊明，更手种、门前五柳。且归去、父老约重来，问如此青山，定重来否。
送贺秘监归会稽诗
张博望（唐代）

紫绶朝中贵，黄冠物外高。孰能知止足，君独避尘劳。

已晓青霞志，方从碧落遨。轩车傥来物，从此贱吾曹。
景祐夏至皇地祗二首
佚名（隋代）

赫矣淳耀，俶载帝基。
一牙以定，万国来们。
寅恭洁祀，博厚皇祗。
威灵攸在，福禄如茨。
昔游 其一
周音（清代）

昔游朐山阳，东海看出日。空中金鸡鸣，红霞黯愁色。

火轮忽飞耀，苍岩炫丹阙。半顶聆清风，波涛万里阔。

水天霁景明，帆樯植如发。蓬莱露气深，浩荡潮头没。

穷秋惜日短，万象助凄冽。归来倏三载，道路隔榛棘。

官场万井灶，化为豺虎窟。巨鱼吼若雷，齿牙利金铁。

青山虽在眼，难具浮海筏。药囊今已空，惆怅两鬓雪。
次韵感春五首
黄庭坚（宋代）

茶如鹰爪拳，汤作蟹眼煎。
时邀草玄客，晴明坐南轩。
笑谈非世故，独立万物先。
春风引车马，隐隐何阗阗。
高盖相摩戛，骑奴争道喧。
吾人抚荣观，燕处自超然。
城中百年木，有鹊巢其颠。
鳲鸠来相宅，日暮更谋迁。
唤鱼亭
李石（宋代）

佛顶分明火焰高，黑瑿何事助焦熬。
只销一酌梅花雪，我已官曹似水曹。
若怀首座求赞归洋屿庵
释宗杲（宋代）

吾於闽有大因缘，夜梦昼思无间然。
他日定归洋屿去，楞伽室内作终焉。
灵岩寺
高翥（宋代）

天柱峰高逼太清，灵岩端足擅高名。
人间有石皆奴仆，天下无山可弟兄。
樵径雪深多虎迹，清溪风暖尽猿声。
客身元是山林种，见此如何不动情。
衰病有感
陆游（宋代）

倦枕先鸡觉，寒汀伴雁孤。
寂寥谁省录，衰疾且枝梧。
鹤骨秋添瘦，龟肠夜自呼。
盖棺吾事定，未敢泣穷途。
满庭芳 忍忍忍
马钰（金朝）

刃下挑心，心头插刃，认来堪作良因。无明降住，有辱不生嗔。忆昔清河公艺，尚垂涕、书此和亲。无争士，常行大善，不敢暂伤神。人猜泥捏塑，逢刀坦坦，遇药申申。便是非不辩，强弱无论。师父重阳教我，消烟火、悟假修真。常忍耐，触来勿竞，端的做仙人。
句
孙颀（宋代）

星分纪轸三湘尾，万顷湖边旧晋都。
句
郑域（宋代）

九里花田地。
送牟都事景阳赴浙东帅幕
宋无（元代）

蜀郡方齐鲁，文翁迈俊贤。箕裘承宪业，星宿近台躔。

宇宙汾阳鼎，风云祖逖鞭。阃威分海徼，节制控闽川。

馈饷功曾立，廉能迹屡传。儒冠真耀武，帅府重芳年。

参画旌麾右，驰驱将相前。豪挥惊草檄，燕集见华篇。

吏牍分占授，军机妙转旋。百蛮元震詟，诸校益贞坚。

训练群材进，钧陶众彦迁。柳营兵镇肃，莲幕绂光鲜。

除内恩终许，安边诏必怜。酒容山简醉，骑想葛强联。

日月新尧历，车书旧汉天。扬雄兼赋颂，嘉什到甘泉。
送张天枢还广陵并寄鲍子韶
何转书（明代）

木棉花发乳莺初，山驿猩红照露车。酌酒漫通神武刺，载丝谁识大江渔。

石帆归客新春服，甓社明窗旧著书。中道虔州逢小鲍，北堂薪水问何如。
故翰林彭学士挽歌
司马光（宋代）

祖奠垂将撤，笳箫俨欲行。
野寒嘶故马，树转出新旌。
泉路幽无底，鱼灯暖不明。
如何赍美志，郁郁向佳城。
公馀八景 其六 菊圃幽香
徐庸（明代）

黄花菊放晚香幽，万朵金钱买断秋。留取落英供服饵，不教白发上人头。
西掖省即事
岑参（唐代）

西掖重云开曙晖，北山疏雨点朝衣。千门柳色连青琐，

三殿花香入紫微。平明端笏陪鹓列，薄暮垂鞭信马归。

官拙自悲头白尽，不如岩下偃荆扉。
步虚词 其六
赵佶（宋代）

昔在延恩殿，中宵降九皇。六真分左右，黄雾绕轩廊。

广内尊神御，仙兵护道场。孝孙今继志，咫尺对灵光。
示资福谕老
苏辙（宋代）

幽居百无营，孤坐若假寐。
根尘两相接，逆流就一意。
意念纷无端，中止不及地。
寂然了无觉，乃造真实际。
百川入沧溟，众水皆一味。
止为潭渊深，动作涛澜起。
动止初何心，及遇适然耳。
吾心未尝劳。万物将自理。
杂咏十首 其一
方凤（宋代）

反哺乌曰慈，食母枭名恶。如乌莫如枭，人心当自觉。
寄刘仲鼎山长
释英（元代）

我已浮屠隐，君仍冷掾游。向人空说项，何地可依刘。

风雨残灯梦，关河落木秋。近闻吟更苦，应是雪盈头。
聚星堂咏雪赠欧公
杜衍（宋代）

尝闻作者善凭议，咏雪言白菲精思。
及窥古人今人诗，未能一一去其类。
不将柳絮比轻扬，即把梅花作形似。
或夸琼树斗玲珑，或取瑶台造嘉致。
散临舞鹤实有徒，吮墨含毫不能既。
深悼无人可践言，一旦见君何卓异。
万状躯從物外来，终篇不涉题中意。
宜乎众目诗之豪，便合登坛推作帅。
回头且报郢中人，從此阳春不为贵。
升堂颂古五十二首 其十三
释怀深（宋代）

莫谓无心便是禅，个中有路更幽玄。系驴橛子推翻后，打著南边动北边。
赠朱晓帆
鹿林松（清代）

冷性难为热，弃官如弃瓢。年来此孤屿，门外几春潮。

倚杖看岩鹤，长吟答野樵。自言无磊块，有酒亦须浇。
五十自寿集唐五十首 其二十五
瞿士雅（清代）

秋江烟景晚苍苍，淡薄如矜西子妆。

醉后不知明月上，闲多翻笑野云忙。露浓小径蛩声咽，风满寒林木业黄。

四十九年身老日，人同红树几经霜。
念奴娇（和尹司门与蔡侯咏雪）
姚勉（宋代）

雕裘夜冷，怪地炉煨酒，经时难热。晓起盘风天舞絮，拍手儿童热悦。客里新吟，天葩翦巧，思与梅争发。使君属和，雪花同是三绝。

未说赋就梁园，阳春拍调，压倒唐元白。早晚联镳花底去，共看朝霞银阙。朝退归来，清虚堂里，醉洒漓墨。而今且对，聚星堂上宾客。
呈杨谨仲监庙三首
赵蕃（宋代）

刘孔何如士，欧苏敢并行。
江山故好在，人士熟知名。
道遇澄清使，为言月旦评。
经过才一见，已似慰平生。
偈颂十七首
释师范（宋代）

金木水火土，大虫元是虎。
堪笑李将军，蓝田空没羽。
渔家傲
杜安世（宋代）

每到春来长如病。玉容瘦与薄妆称。不惯被人抛掷煞。思当本。奈向后期全无定。

早是厌厌愁欲凝。花间众禽愁难听。天赋多情翻成恨。有谁问。画屏一点炉烟暝。
酒后
毕仲游（宋代）

为尔题诗句，诗成莫浪传。避人那是怯，劝酒自知妍。

翠袖身如削，清歌喉未圆。良宵谁与并，明月共婵娟。
雪湖过偿前约叠前韵奉酬 其三
谢迁（明代）

浮生安用满籯金，光景无边醉乐吟。草阁凝香微雨润，石坛过影片云临。

芙蓉宅杳回舟远，枸杞泉甘引絙深。菊圃落英餐自足，漫劳药笼隔溪寻。
来巢白燕
严而舒（明代）

二月重来偶乍逢，冰姿濯濯罕相同。窥帘似点梅梢月，浴沼疑飘柳絮风。

画栋玲珑翻素影，玉堂高敞寄云踪。乌衣旧巷非吾宅，会向瑶台问故宫。
废科举歌
王季珠（清代）

徵辟一变尚口舌，棘院抡才取合格。一声平地起雷音，登榜居然奇脚色。

十年窗下弄羊毛，暗中福命阴司操。脱却蓝衫换紫袍，功名赚老几多豪。

上掌文衡为笼络，人心向之如转轴。五百馀年积弊深，前明遗制今流毒。

童子自大称天王，秀才往往闹科场。迎合文字固龌龊，激昂史论亦荒唐。

科学发达科举废，学堂作为出身地。险恶风潮日夜生，新进浮嚣非国器。

谁为君王画此谋，半途不是好收头。百万士子吞声哭，珠沈海底无人搜。

暮四朝三莽号召，戏弄猢狲入圈套。钓钓无饵要求鱼，那有神鱼肯上钩。
英宗皇帝挽词二首
陈襄（宋代）

才武真贤主，忧勤出至诚。
五年膺大统，一旦享英名。
凤驾乘霞远，龙楼继日明。
永言配昭考，陵寝卜周京。
董铢求诗赋古风二章示之 其一
程洵（宋代）

森森山上松，濯濯堂前柳。颜色虽不殊，霜馀别妍丑。

君看射利子，荣悴俯仰中。宁知堂前柳，不如山上松。
石泰华
程康庄（清代）

泰华恩感人，豁达吐怀素。累觞求一醉，情神与之赴。

顾见日将昳，风尘漭回互。常恐促欢节，酒向西光妒。
蒙古土风杂咏十二首 其五 柴车
弘历（清代）

斲木椎轮虽太质，服牛引重利偏多。似机鸦轧才鸣室，疑橹伊吾旋渡河。

自是驱驰输骏马，未教负载让明驼。沿冈衔尾徐徐进，可号山中鼓吹过。
题白石翁移竹图后 其二
法式善（清代）

水流花放自年年，谁有闲情似石田。几笔山光秋到竹，盟鸥射鸭晚凉天。
舟中读子进昆仲西游集有怀其人作诗寄之并示成父弟二首 其一
赵蕃（宋代）

君是三珠树，子非两玉人。水南留步武，竹隐记风神。

往者兄同弟，今焉越与秦。细哦诗语妙，如款笑谈真。
严隐君九龄适轩
谢谔（宋代）

陶公勋业在姑苏，扁舟归来春水湖。
张良亦从赤松子，抛掷兵閒黄石书。
平吴戮项本无事，所适定非真适意。
战酣人境强回头，晚乃逍遥脱尘累。
先生之适真天然，浩气养得归林泉。
一生袖却夺标手，名利噎眼如云烟。
清风丈室数椽足，幕天席地月为烛。
径有幽花杖履香，窗延野竹缥缃绿。
天边白云不可呼，空中野鹤随所如。
延年美意复谁解，拂尘岸巾聊自娱。
松纹簟滑琉璃色，卧展南华书一帙。
先生之适真天然，不速成还嗔叩门客。
送酥鱼头酱菜与何之忱三首 其三
谢薖（宋代）

瓮底寒蔬冬作菹，春来把酒必时须。庾郎鲑菜二十七，还得何郎下箸无。
约山中友
仇远（元代）

望极秋空无片云，前山历历见遥岑。
新鸿渐到边城静，旧雨不来汀草深。
仙李有时曾入梦，伯桃死后少知心。
如君真是忘机者，海上鸥盟便可寻。
宿香山阁
贺朝（唐代）

暝上春山阁，梯云宿半空。轩窗闭潮海，枕席拂烟虹。

朱网防栖鸽，纱灯护夕虫。一闻鸡唱晓，已见日曈曈。
王元之真赞
黄庭坚（宋代）

天赐王公，佐我太宗。
学问文章，致于匪躬。
四方来庭，上稍宴衎。
公舍瓦石，责君尧舜。
采芝商山，以切直去。
惟是文章，许以独步。
白发还朝，泣思轩辕。
鸡犬舔鼎，群飞上天。
真宗好文，且大用公。
太阿出柙，公挺其锋。
龙怒鳞逆，在廷岌岌。
万物并流，砥柱中立。
古之遗直，叔向以之。
呜呼王公，其尚似之。
次韵宋次道庆黄安中李邦直二舍人皆自史院拜
苏颂（宋代）

右垣更直宠新班，便坐通名听别宣。
词训已高长庆代，事权不下永明年。
除官草罢诸番制，执简研馀万岁烟。
曾向兰台陪笔削，喜闻严近擢班迁。
太常引 腊前梅
韩淲（宋代）

小春时候腊前梅。还知道、为谁开。应绕百千回。夜色转、参横斗魁。

十分孤静，替伊愁绝，片月共徘徊。一阵暗香来。便觉得、诗情有涯。
杂感八首 其四
缪赞熙（清代）

莫嗤坐井学观天，坐井观天天自圆。不入轮回仍有劫，毫无棱角便登仙。

顺风鹰隼非关力，失水鲲鱼也乞怜。读罢南华寻妙理，逍遥第一是名篇。
社雨 其二
韩淲（宋代）

开帘卷书坐，燕声烟雨中。时物依辰至，春社古所同。

岂不知其然，岁月何匆匆。拥襟一闲谣，林花落檐风。
朱子得枉驾寺馆不遇有沽酒摘蔬之句次韵集杜以订后约子得近曾数过而余肺病将欲乞归故于末章及之 其四
欧大任（明代）

岁晚莫情疏，方期解缆初。故人忧见及，内热比何如。

春日繁鱼鸟，秋来把雁书。此邦千树橘，风俗当园蔬。
次韵郑大夫半隐亭
程俱（宋代）

脱屣归来税两轓，信知尘世有萧闲。幽亭似近郎君谷，捷径知非少室山。

岁月优游真得计，风尘憔悴独何颜。园林日涉仍多趣，坐看云飞鸟倦还。
送道契上人之越觐大夫叔
皎然（唐代）

楚僧推后辈，唐本学新经。外国传香氎，何人施竹瓶。

秋风别李寺，春日向柯亭。大阮今为郡，看君眼最青。
会侄书
左纬（宋代）

忆昨宣和末，群凶聚韦羌。一朝逻巡尉，州县皆皇皇。

居民弃家逻，元稚纷抢攘。我时遭劫逐，与子空相望。

及兹建炎始，叛卒起钱塘。初闻杀长吏，寻亦及冠裳。

死者不为怪，生者反异常。子在贼围中，不知存与亡。

出处虽异域，阽危多备尝。骨肉非不亲，患难各自当。

回思见贼日，岂谓免杀伤。安知出深壁，犹得还故乡。

争言不死状，失声惊四旁。馀生偶然遂，万事皆可忘。

会我试新秫，放怀坐中堂。庭梧露舛碧，砌菊风催黄。

年华意未晚，蟋蟀已近床。对此复何待，五觞至十觞。

歌声咽寒月，舞袖破夜霜。岂无少年态，一醉乃尔狂。

此徒为酒使，酒力安得长。灯影照鬓发，百忧在中肠。

干戈时未息，盗贼势益张。与子归何处，相看两茫茫。
戊午喜罢和籴 其一
姚勉（宋代）

圣主天姿本至仁，岂容重籴久伤民。耸传丹凤衔来诏，愧杀苍鹰枉做人。

方峻符移哗叫突，忽收箠楚罢吟呻。欢声和气乾坤满，争祝皇龄万万春。
春日过丁效斋皋陆别墅
卜宁一（清代）

烟树侵天碧，茅亭一径开。梅根穿瘦竹，石榻染新苔。

鸟唤凭风落，鱼游出涧来。呼尊邀共饮，薄暮未言回。
晚步曲江因谒慈恩寺恭上人
刘得仁（唐代）

岂曰趣名者，年年待命通。坐令青嶂上，兴起白云中。

岸浸如天水，林含似雨风。南宗犹有碍，西寺问恭公。
元符亲郊五首
仁宗（宋代）

陟彼郊丘，大祀是承。
其豆孔庶，其香始升。
上帝时歆，以我齐明。
卒事而入，福禄来咸。
春眠
白居易（唐代）

枕低被暖身安稳，日照房门帐未开。

还有少年春气味，时时暂到梦中来。
丛陵仲秋荐献毕回舟过鉴湖遇雨 其一
虞俦（宋代）

丛陵蒇事谨秋尝，归路扁舟泛渺茫。剡雪无由访安道，鉴湖空复忆知章。
别离情所钟十二章章四句送定叟弟之官严陵 其四
张栻（宋代）

我昔临此州，民容拙使君。子行为多谢，慰彼无毫分。
都下竹枝词
方文（清代）

投认师生法不轻，其初只为杜逢迎。
因而场屋真知己，怀刺无他止姓名。
溪轩即事
何筹斋（宋代）

小立溪窗下，山光晚不同。
清秋霜未降，乌桕叶先红。
桥影涵深水，钟声挟远风。
闲情谁领会，吟处倚梧桐。
代书寄陈章屯田
邵雍（宋代）

执别而来二十春，忽飞书意一何勤。四方岂是少贤士，千里犹能思故人。

世态见多知可否，物情谙久识疏亲。我今老去甘衰朽，无补明时卧洛滨。
蒋沙庄居十首 其五
刘弇（宋代）

晴屋鸣鸠妇，春陂翳雉媒。堮头甘野蔌，锄力到陈荄。

掠水千艘健，横风一笛哀。最怜双白鸟，解事等閒来。
人日立春舟行寄福州燕二司封
蔡襄（宋代）

清溪潮上送行船，回望高城隔晓烟。
景色似看名画展，醉魂犹晓寿杯传。
春盘食菜思三九，人日书幡诵百千。
南国逢君唯道旧，后时何处笑今年。
饮药房陈户山居韵得合字
林尚仁（宋代）

常人厌寂寥，隐士畏喧杂。
山居主人百好无，终日哦诗增长书合。
我本山中人，心事亦颇合。
杖藜约客行幽深，来扣吟扉坐陈榻。
不叙寒暄说晚唐，满座春风屡倾榼。
霜晴沙路软如泥，谷鸟相呼声自答。
花时不饮空白头，世味由来如嚼蜡。
只怜无梦化作蝴蝶飞，绕尽百花深处日千匝。
幽事
陆游（宋代）

日日营幽事，时时有好怀。
雨园残竹粉，风砌落松钗。
伴蝶行花径，听蛙傍水涯。
穷通了无谓，不必更安排。
再入翰林
宋祁（宋代）

银台路入复门赊，四载重来鬓愈华。况自秋毫皆帝力，何言旧物是吾家。

宫盘浩气浮襟爽，省树珍阴叠殿斜。书枕梦残闻吏报，日痕还复度砖花。
和蔡公上巳
郑侠（宋代）

恺悌侯藩修禊事，风流草木荐天香。
使君喜为民行乐，拟筑春光作舞场。
水调歌头（燕甲戌进士归自都城）
魏了翁（宋代）

古说士夫郡，犹欠殿头魁。记曾分付公等，行矣勉之哉。世事弈棋无定，甲子循还复尔，不免且低回。人物价自定，万事付衔杯。

试与公，同握手，上春台。繁红丽紫何限，转首便尘埃。欲识化工定处，须向报秋时节，未用较先开。休道屋犹矮，卿相个中来。
辛丑中秋夜与用亨汉臣济之君祥子昂仲宽及诸同志聚饮于学宫阴不见月 其一
李俊民（金朝）

节物相催近觉频，胜游携酒意何勤。几人白发对明月，万里青何愁片云。

袅袅风高秋已半，厌厌客醉夜将分。督邮气味从来恶，今日尊前也献芹。
山中寻羽客不遇
释智圆（宋代）

杖藜寻隐迹，重叠过林泉。花暖幽禽语，堂空瑞兽眠。

涧松寒有韵，茶灶冷无烟。知在何峰顶，高谈会列仙。
颂古二十一首 其十
释居简（宋代）

挽弓须挽强，用枪须用长。射人先射马，擒贼先擒王。
社日雨
廖行之（宋代）

一年好乐九十日，底事天工力作难。
自古惜春晴有几，只今连夕雨犹{上雨下酸}。
朝来已报山城社，客里那知花信寒。
遥想故园田父乐，伐豚酾酒树团栾。
送云泉入山
真山民（宋代）

薜萝丛里郁青青，别是幽栖一段清。
水色山光皆画本，蝉声禽语亦吟情。
人今不改衣冠古，道重方知富贵轻。
为语俗交休见问，已从麋鹿订新盟。
初晴
赵友直（宋代）

久雨初收霁，开窗动我情。
野花含宿泪，山鹊弄新声。
古意二首
叶茵（宋代）

境空纳风月，心远辞埃尘。
终日穷目力，得景亡天真。
沧趣楼杂诗 其八
陈宝琛（清代）

出门何所适，长岁具一舟。潮来月如盆，挂席恣溯游。

群季已满载，无用更命俦。就网买鱼煮，棹入山影幽。

鵁鶄四五双，惊飞过前洲。流连苦月促，潮亦不我留。

后夜潮应宽，不知月好不？
寒食前一日行部过牛首山七首
杨万里（宋代）

头上高垂碧玉盆，谁将漂絮尚残痕。
青天幸自秋江样，须若三丝两缕云。
潘若海约极乐寺看海棠阻风未预晚饭西安裱
曾习经（清代）

千忧谋一嬉，强引终不近。兹游固何与，一失数日闷。

荒荒国花堂，海棠称老本。潘侯有宿约，结束宁待劝。

今年春重阴，游事颇迟钝。岂知稍晴霁，陡觉风力奋。

崩腾挟万马，颠顿杂尘坌。积阴风易作，始信后山论。

年光殊可怜，尺棰日取寸。黄尘三月尾，高卧类酒困。

发歌剩五噫，著说比孤愤。人生妄意必，一笑有定分。

眼看春尚在，未致愁茵溷。游乎可再来，且办西安饭。
万年枝花
董嗣杲（宋代）

此种何奇等寿椿，吹香时借好风频。
细花当暑飞黄玉，密叶屯阴侍紫宸。
深樾暗埋巢鹊乳，纖蕤乱缀网蛛尘。
岁寒重结青青子，培拥皇基不老春。
献李提军奠原三首 其一
陈恭尹（清代）

仙李盘根代有贤，将军名氏榜先传。官登八座今三世，禄自先朝几百年。

岭海喜过千里足，日车新拜六龙鞭。安壤一借长城略，沧海南边得晏眠。
婺源道中午憩
吴龙翰（宋代）

小息吟身古木阴，诗情羞涩锦囊轻。
风烟不受人收拾，担阁行山半日程。
冲虚观
陈恭尹（清代）

浮生无百年，脆质今二毛。言寻仙人居，焉惮登陟劳。

褰衣遵涧仙，辍棹逾平皋。轻风澹馀云，仰见岩岫高。

真宫敞峻宇，飞陛临层霄。群峰列垣墉，众壑潨溪桥。

石池曜红蕖，乳窦凝金膏。猿鸟分夜鸣，林泉声相遭。

缅怀著书人，丹砂乐南交。幽洞俯日月，天路流云璈。

虑释神必凝，理得形自超。安知后来者，澹荡非吾曹。
定西番（般涉调）
张先（宋代）

秀眼谩生千媚，钗玉重，髻云低。寂寂挹妆羞泪，怨分携。

鸳帐愿从今夜，梦长连晓鸡。小逐画船风月，渡江西。
木兰花
周紫芝（宋代）

江头雨后山如髻。催送新凉风有意。月来杨柳绿阴中，秋在梧有疏影外。

小窗纹簟凉如水。岁岁年年同此味。眼前不忍对西风，梦里更堪追往事。
梅花十绝句 其五
赵蕃（宋代）

桃李纷纷倚市门，岂知幽谷有佳人。莫嗟玉粒终无偶，人物谁知温太真。
咏水
骆宾王（唐代）

列名通地纪，疏派合天津。波随月色净，态逐桃花春。

照霞如隐石，映柳似沉鳞。终当挹上善，属意澹交人。
次韵李郎中休日不出二首 其二
周紫芝（宋代）

簿领痴儿作底忙，闲中得味独君长。登临莫负山如玉，岁月还成鬓作霜。

谁把酒浇陶靖节，天将诗付沈东阳。明朝湖上看双璧，兄弟联镳作雁行。
孟童子中异科而还来访余于行都赐第辄赠以诗
郑清之（宋代）

在昔昌黎公，序赠张童子。独出超等夷，芳名驾青史。

君门蔼世勋，夐轶西平李。宗社方同休，彪炳见孩稚。

天庭插犀角，星眸炯秋水。诵书如焦琴，高下涵角祉。

朱门共骇听，洗此筝笛耳。老翁欲笞儿，眼看拾青紫。

一朝闻九关，赉予出周篚。我朝晏与杨，炳炳贵名起。

愿子志远大，勤学踵前轨。家尊我相知，作诗赠归骑。
过南湖戏折藕花
吴植（明代）

秋日南湖戏采莲，鸳鸯飞上木兰船。
一声《白筼》知何处，无复闲情似少年。
立秋日湘舍熊生所居斸地得剑长三尺六寸熊生
黄彦平（宋代）

野人斸地得神兵，铲采埋光三尺半。
念求款识推甲乙，櫑具连环既芜漫。
里闾只从曾高说，栋宇未随儿子换。
迄今要自二百年，前此怪藏那得算。
秋风是日来阊阖，利器乘时思击断。
肯论口腹车鱼间，未露文章斗牛畔。
良工拂拭劳三浴，志士提携思一旦。
张雷博识固自佳，贾郭弃诞还可欢。
北岩华阴土性弱，颜色暂时供把玩。
不如一洗青海水，径斩长鲸为万段。
念奴娇
朱敦儒（宋代）

见梅惊笑，问经年何处，收香藏白。似语如愁，却问我、何苦红尘久客。观里栽桃，仙家种杏，到处成疏隔。千林无伴，淡然独傲霜雪。

且与管领春回，孤标争肯接、雄蜂雌蝶。岂是无情，知受了、多少凄凉风月。寄驿人遥，和羹心在，忍使芳尘歇。东风寂寞，可怜谁为攀折。
忽忽
韩愈（唐代）

忽忽乎余未知生之为乐也，愿脱去而无因。

安得长翮大翼如云生我身，乘风振奋出六合。

绝浮尘，死生哀乐两相弃，是非得失付闲人。
塞南
高吉（宋代）

塞南月冷乌夜飞，茫茫旷野无枝栖。
防边夜歌大风起，铁衣如冰冻不死。
功成那忍乞爱卿，叫阍已献龟形绮。
钱塘江边乌欲栖，小卿醉软红玉肌。
亸云溜簪困未醒，山头赤乌啄金饼。
春宵恨不长如年，无情银漏何溅溅，
起来一笑花嫣然。
六言
陈起（宋代）

破窗有子书鸦，杜门无客尝茶。
春事应怜幽独，隔墙飞过杨花。